สธ. จับมือ กห. ระดมทรัพยากรทุกภาคส่วน ฝึกจำลองสถานการณ์จริงรับมือ COVID - 19
สธ. จับมือ กห. ระดมทรัพยากรทุกภาคส่วน ฝึกจำลองสถานการณ์จริงรับมือ COVID - 19พลโท คงชีพ ตันตระวาณิชย์ โฆษกกระทรวงกลาโหม เปิดเผยว่า  สธ.ร่วมกับ กห. เป็นเจ้าภาพร่วมกัน จัดการฝึกจำลองสถานการณ์จริงที่เกิดขึ้น เตรียมความพร้อมรับมือการแพร่ระบาดของ COVID - 19 ในศาลาว่าการกลาโหม โดยเชิญทุกส่วนราชการ ภาครัฐ เอกชน องค์กรภาคประชาสังคม ที่เกี่ยวข้อง ทั้งหน่วยงานในสังกัด สธ., กทม., สมาคมโรงพยาบาลเอกชน ตร.และทุกเหล่าทัพ เข้าร่วมการฝึก เพื่อทดสอบแนวทางบูรณาการและการจัดสรรทรัพยากรทางการแพทย์ในการรับมือกับการแพร่ระบาดของโรคที่เกิดขึ้นโดยมีกำหนดการฝึกตั้งแต่ 17 - 19 มีนาคม 2563 ในรูปแบบ Table Top Exercise ด้วยการถกแถลงและแสวงข้อตกลงใจในการจัดสรรทรัพยากร กรณีมีผู้ป่วยจำนวนมากเกิดขึ้นในพื้นที่ กทม. และปริมณฑล ภายใต้การบริหารจัดการของศูนย์ปฏิบัติการภาวะฉุกเฉินทางด้านการแพทย์และสาธารณสุข ( EOC ) ของ สธ. โดยเน้นการจัดตั้งศูนย์ประสานงานด้านการแพทย์ในเขต กทม. และปริมณฑล  การประเมินและคาดการณ์สถานการณ์  การจัดสรรและระดมทรัพยากรทางการแพทย์ การรับและส่งต่อผู้ป่วย  รวมทั้งการติดต่อประสานและงานการสนับสนุนต่างๆ  ซึ่งเราจะได้รับทราบและร่วมกันทบทวนถึงขีดความสามารถทางด้านสาธารณสุข ขั้นตอนการปฏิบัติ ลำดับความเร่งด่วน กรอบเวลาการปฏิบัติและแผนจัดสรรทรัพยากรตามความต้องการของ สธ. ในการรับมือกับสถานการณ์และแนวโน้มการแพร่ระบาดของโรคที่กำลังเกิดขึ้นขอให้ติดตามข่าวสารจากทางราชการและเชื่อมั่นในการทำงานหนักร่วมกันของรัฐบาล โดยทุกส่วนราชการ รวมทั้งภาคเอกชนและภาคประชาสังคม ภายใต้การนำของ สธ. โดยขอให้ร่วมกันยึดมั่นและปฏิบัติตัวตามคำแนะนำของ สธ. รวมทั้งข้อห้าม ข้อบังคับที่รัฐบาลกำหนดมาตรการต่างๆ ออกมา โดยเฉพาะความร่วมมือกันรับผิดชอบต่อตนเองและสังคมอย่างเคร่งครัด เพื่อให้เราทุกคนสามารถผ่านสถานการณ์นี้ไปกันด้วยดี